Odporúčanie Európskeho parlamentu Rade o boji proti obchodovaniu s ľuďmi - jednotný prístup a návrhy akčného plánu (2006/2078(INI))



Úradný vestník 314 E , 21/12/2006 S. 0355 - 0365



P6_TA(2006)0498 Boj proti obchodovaniu s ľuďmi Odporúčanie Európskeho parlamentu Rade o boji proti obchodovaniu s ľuďmi - jednotný prístup a návrhy akčného plánu (2006/2078(INI)) Európsky parlament, - so zreteľom na návrh odporúčania Rade, ktorý preložila Barbara Kudrycka v mene skupiny Európskej ľudovej strany a Európskych demokratov o boji proti obchodovaniu s ľuďmi - integrovaný prístup a návrhy akčného plánu (B6-0613/2005), - so zreteľom na Všeobecnú deklaráciu ľudských práv z roku 1948, najmä na jej články 4 a 5, ktoré ako hlavnú úlohu stanovujú zákaz všetkých foriem obchodovania s otrokmi, - so zreteľom na Pekinskú deklaráciu zo Štvrtej svetovej konferencie OSN o ženách, jej pokračovanie Peking + 5 a Peking + 10 a svoje uznesenie z 10. marca 2005 o opatreniach v súvislosti s akčnou platformou Štvrtej svetovej konferencie o ženách (Peking + 10) [1], - so zreteľom na Dohovor OSN o právach dieťaťa z roku 1989, najmä na jeho články 1, 7, 32, 34 a 35; a na Opčný protokol k Dohovoru o právach dieťaťa o predaji detí, detskej prostitúcii a detskej pornografii z roku 2000, najmä na jeho článok 3, - so zreteľom na Dohovor OSN o odstránení všetkých foriem diskriminácie žien z roku 1979 [2] (CEDAW), najmä na jeho články 5 a 6, - so zreteľom na Palermský protokol OSN o predchádzaní obchodovaniu s ľuďmi, najmä so ženami a s deťmi, jeho potláčaní a trestaní z roku 2000 doplňujúci Dohovor OSN proti nadnárodnému organizovanému zločinu, - so zreteľom na Dohovor Medzinárodnej organizácie práce (MOP) č. 29 o nútenej alebo povinnej práci (1930) a č. 182 o zákaze a o okamžitých opatreniach na odstránenie najhorších foriem detskej práce schválený na konferencii v rámci 87. zasadnutia (1999), - so zreteľom na záverečnú správu MOP "Globálna aliancia proti nútenej práci" nadväzujúcu na Deklaráciu MOP o základných zásadách a právach pri práci z roku 2005, - so zreteľom na správu Ministerstva zahraničných vecí USA z roku 2004 o "Súvislosti medzi prostitúciou a obchodovaním s ľuďmi" [3], - so zreteľom na Európsky dohovor o ľudských právach a biomedicíne z roku 1997 a na článok 22 Dodatkového protokolu týkajúci sa transplantácie orgánov a tkanív ľudského pôvodu z roku 2002, - so zreteľom na Dohovor Rady Európy o boji proti obchodovaniu s ľuďmi schválený Výborom ministrov 3. mája 2005, - so zreteľom na správu Rady Európy o stave organizovaného zločinu z roku 2005 so zameraním na hrozbu hospodárskej kriminality, - so zreteľom na odporúčanie Rady Európy 1611/2003 o obchodovaní s orgánmi v Európe, - so zreteľom na Chartu základných práv Európskej únie [4], najmä na jej články 1, 3, 4, 5 a 6, - so zreteľom na Bruselskú deklaráciu o prevencii a boji proti obchodovaniu s ľuďmi prijatú 20. septembra 2002 na Európskej konferencii o prevencii a boji proti obchodovaniu s ľuďmi - globálna výzva pre 21. storočie, - so zreteľom na Haagsky program [5] o slobode, bezpečnosti a spravodlivosti, ktorý vyzýva Radu a Komisiu, aby vypracovali plán o najlepších postupoch, normách a mechanizmoch boja proti obchodovaniu s ľuďmi, - so zreteľom na závery Rady o obchodovaní s ľuďmi z 2725. zasadnutia Rady pre spravodlivosť a vnútorné veci, ktoré sa konalo 27. a 28. apríla 2006 [6], - so zreteľom na rámcové rozhodnutie Rady 2002/629/SVV z 19. júla 2002 o boji proti obchodovaniu s ľuďmi [7], - so zreteľom na rámcové rozhodnutie Rady 2004/68/SVV z 22. decembra 2003 o boji proti sexuálnemu vykorisťovaniu detí a detskej pornografii [8], - so zreteľom na smernicu Rady 2004/81/ES z 29. apríla 2004 o povoleniach na trvalý pobyt, vydávaných štátnym príslušníkom tretích krajín, ktorí sú obeťami nezákonného obchodovania s ľuďmi alebo ktorí boli predmetom konania umožňujúceho nelegálne prisťahovalectvo a ktorí spolupracovali s príslušnými orgánmi [9], - so zreteľom na správu Komisie Rade a Európskemu parlamentu na základe článku 10 rámcového rozhodnutia Rady z 19. júla 2002 o boji proti obchodovaniu s ľuďmi (KOM(2006)0187), - so zreteľom na plán EÚ o najlepších postupoch, normách a mechanizmoch boja proti obchodovaniu s ľuďmi a jeho predchádzanie [10] (ďalej len "akčný plán"), - so zreteľom na oznámenie Komisie z 18. októbra 2005 s názvom Boj proti obchodovaniu s ľuďmi: jednotný prístup a návrhy akčného plánu (KOM(2005)0514), - so zreteľom na svoje uznesenie zo 17. januára 2006 o stratégiách na zabránenie obchodovania so ženami a deťmi vystavenými nebezpečenstvu sexuálneho vykorisťovania [11], - so zreteľom na svoje uznesenie z 19. mája 2000 týkajúce sa oznámenia Komisie Rade a Európskemu parlamentu s názvom Ďalšie opatrenia v rámci boja proti obchodovaniu so ženami [12], - so zreteľom na správu a odporúčania z 22. decembra 2004 prijaté skupinou odborníkov pre obchodovanie s ľuďmi, zriadenej v roku 2003 Európskou komisiou, - so zreteľom na programy DAPHNE na boj proti násiliu páchanému na deťoch, mládeži a ženách [13], - so zreteľom na správy Europolu o obchodovaní s ľuďmi, najmä na správu EÚ z roku 2005 o organizovanom zločine [14], - so zreteľom na pokyny UNICEF-u o ochrane práv detských obetí obchodovania s ľuďmi (2003) a príručku o ochrane detských obetí obchodovania s ľuďmi v Európe (2006), - so zreteľom na článok 114 ods. 3 a článok 94 rokovacieho poriadku, - so zreteľom na správu Výboru pre občianske slobody, spravodlivosť a vnútorné veci a na stanovisko Výboru pre zahraničné veci, Výboru pre zamestnanosť a sociálne veci a Výboru pre práva žien a rodovú rovnosť (A6-0368/2006), A. keďže obchodovanie s ľuďmi je modernou formou otroctva, závažným zločinom a hrubým porušeným základných ľudských práv a keďže cez hrozby, násilie a ponižovanie spôsobuje, že sa ľudia stávajú závislými, B. keďže obchodovanie s ľuďmi je celosvetovým problémom, ktorý sa vyskytuje vo vnútri štátov, ako aj v medzinárodnom meradle bez ohľadu na to, či ide o krajinu pôvodu, tranzitnú alebo cieľovú krajinu, a keďže obchodovanie s ľuďmi patrí k najvýnosnejším formám medzinárodného organizovaného zločinu, C. keďže podľa Rady Európy obchodovanie s ľuďmi predstavuje tretí najväčší zdroj príjmov organizovaného zločinu [15], D. keďže doterajšie opatrenia na zníženie obchodovania s ľuďmi nepriniesli výsledky v podobe zníženia počtu obetí; keďže obchodovanie s ľuďmi je naopak najrýchlejšie rastúcou kriminálnou činnosťou [16] v porovnaní s inými formami organizovaného zločinu v EÚ, E. keďže je preto nevyhnutné stanoviť jasné a konkrétne ciele, ako napr. zníženie počtu obetí obchodovania s ľuďmi v priebehu nasledujúcich desiatich rokov na polovicu, hoci prvoradým cieľom by malo byť bezodkladné a úplné odstránenie tohto druhu zločinu, F. keďže päť členských štátov ešte stále neratifikovalo Medzinárodný dohovor Organizácie spojených národov proti nadnárodnému organizovanému zločinu, päť členských štátov neratifikovalo jeho Dodatkový protokol o predchádzaní obchodovaniu s ľuďmi, najmä so ženami a s deťmi, jeho potláčaní a trestaní, desať členských štátov neratifikovalo Opčný protokol k Dohovoru OSN o právach dieťaťa o predaji detí, detskej prostitúcii a detskej pornografii a iba jeden členský štát ratifikoval Dohovor Rady Európy o boji proti obchodovaniu s ľuďmi, G. keďže obchodovanie s ľuďmi sa uskutočňuje nielen na účely sexuálneho ale aj pracovného vykorisťovania, nezákonného osvojenia, nútenej pomoci v domácnosti či predaja orgánov čo znamená, že boj proti obchodovaniu s ľuďmi musí prekročiť rámec boja proti nútenej prostitúcii a vziať do úvahy všetky súvisiace formy vykorisťovania a útlaku, H. keďže obchodovanie s ľuďmi nepredstavuje výlučne rodovo orientovanú kriminalitu, pretože muži a obzvlášť chlapci sú tiež obeťami sexuálneho a pracovného vykorisťovania; keďže však väčšinu obetí obchodovania s ľuďmi stále tvoria ženy a dievčatá, I. keďže ženy a deti sú obzvlášť ohrozené, existuje väčšie riziko, že sa stanú obeťami obchodovania s ľuďmi, J. keďže obete obchodovania s ľuďmi, z ktorých mnohé sú neplnoleté osoby, sú vystavené fyzickému a psychickému násiliu a zneužívaniu, zbavené dôstojnosti, uvrhnuté do otroctva, vystavené mučeniu a inému neľudskému a ponižujúcemu zaobchádzaniu, zbavené bezpečia, slobody pohybu a pracovných práv a často sa nachádzajú v nútenom a nechcenom vzťahu závislosti od tých, ktorí s nimi obchodujú, K. keďže napriek tomu, že podľa Dohovoru OSN o právach dieťaťa každé dieťa musí byť bezprostredne po narodení zaregistrované, údaje organizácie UNICEF [17] ukazujú, že viac než polovica všetkých novorodencov v krajinách tretieho sveta (s výnimkou Číny) nie je zaregistrovaná (viac než 50 miliónov detí); keďže tieto "neviditeľné" deti sú spoločne s miliónmi sirôt a detí žijúcich na ulici najčastejšie vystavené obchodovaniu s ľuďmi, stávajú sa ľahkou korisťou nezákonného osvojenia alebo obchodovania s ľudskými orgánmi; keďže konflikty, katastrofy a situácie po konfliktoch a katastrofách podobne vystavujú deti väčšiemu riziku vykorisťovania pri obchodovaní s ľuďmi, L. keďže príčiny nelegálneho prisťahovalectva sú odlišné od tých, ktoré spôsobujú obchodovanie s ľuďmi, je preto potrebné zaoberať sa nimi oddelene, M. keďže správa Ministerstva zahraničných vecí USA z roku 2005 o obchodovaní s ľuďmi ukázala, že približne 80 % zo 600000 až 800000 ľudí, ktorí sa každý rok stanú obeťami obchodovania, tvoria ženy a dievčatá, N. keďže väčšina žien a dievčat, ktoré sú predmetom obchodovania s ľuďmi, je vystavená rôznym formám vykorisťovania, najmä sexuálnemu vykorisťovaniu, ktoré je hlavným dôvodom obchodovania s ľuďmi, nútenej práci a obchodovaniu s ľudskými orgánmi, O. keďže ILO v správe z roku 2005 [18] odhaduje, že 80 % obetí obchodovania s ľuďmi tvoria ženy a dievčatá; keďže správa tiež odhaduje, že 40 až 50 % všetkých obetí predstavujú deti; keďže podľa správy 56 % obetí, najmä v súvislosti s nútenou prácou, tvoria ženy a dievčatá; keďže 98% ľudí, s ktorými sa obchoduje na účely sexuálneho vykorisťovania, tvoria ženy a dievčatá, P. keďže sexuálny priemysel je založený na princípe ponuky a dopytu; keďže v správe Medzinárodnej organizácie pre migráciu z roku 2003 sa uvádza, že "rastúci dopyt zo strany zákazníkov je nepochybne jedným z faktorov, ktoré prispievajú k výskytu nútenej práce v sexuálnom priemysle", Q. keďže v správe osobitného spravodajcu OSN o aspektoch ľudských práv obetí obchodovania s ľuďmi, hlavne so ženami a s deťmi, s názvom Integrácia ľudských práv žien a rodové hľadisko sa uvádza, že "zatiaľ čo sú ľudské práva žien a detí porušované mnohými formami obchodovania, sexuálne obchodovanie je konkrétnou formou obchodovania s ľuďmi, pri ktorej sa nielenže porušujú ľudské práva žien a detí, ale tieto osoby sa samotné stávajú predmetom násilia", R. keďže prístup na trh práce EÚ je zložitý či dokonca obmedzený a nadmerne zviazaný pravidlami, zatiaľ čo súčasne existuje zjavný dopyt po pracovnej sile, čoho výsledkom je nelegálna migrácia, pašovanie ľudí a obchodovanie s nimi, S. keďže otázka poskytovania služieb je vysokou politickou prioritou; keďže existencia pracovného vykorisťovania je verejnou mienkou často tolerovaná, T. keďže dopyt po lacnej, neregistrovanej a poddajnej pracovnej sile v EÚ prispieva k nelegálnemu obchodovaniu s ľuďmi; keďže existencia takejto pracovnej sily síce znižuje náklady, je to však na úkor ľudskej dôstojnosti, a keďže to narúša pracovné normy, opatrenia v oblasti ochrany zdravia a bezpečnosti, spravodlivé odmeňovanie a miestne a/alebo štátne príjmy z dôvodu neplatenia daní a sociálnych príspevkov, U. keďže vysoké zisky plynúce z obchodovania s ľuďmi sú často predmetom prania špinavých peňazí, umožňujú ďalšiu organizovanú trestnú činnosť vrátane podplácania a podvodov a dovoľujú zločincom nadobudnúť nelegitímnu ekonomickú, spoločenskú či dokonca politickú moc, V. keďže hlavnou hnacou silou obchodovania s ľuďmi je dopyt po službách poskytovaných osobami, ktoré sa stali obeťami obchodovania s ľuďmi, napr. dopyt od mužov, ktorí majú v chcú kupovať ženy a deti na sexuálne účely alebo ich kupujú, v kombinácii s chudobou, sociálnym vylúčením a nedostatkom uskutočniteľných alternatív pre slušnú prácu a bez silnejšej politickej vôle a spojeného úsilia zameraného na zníženie tohto dopytu bude takmer nemožné obchodovanie s ľuďmi zastaviť alebo ho aspoň významne obmedziť [19], W. keďže nedostatok udržateľných ekonomických a sociálnych perspektív, vysoká miera nezamestnanosti a hrozba stále narastajúcej chudoby v určitých krajinách pôvodu spolu so stupňom hospodárskeho a spoločenského rozvoja v Európe prispievajú k atmosfére, ktorá uľahčuje zločineckým organizáciám profitovať z obchodovania ľuďmi, X. keďže kľúčovým aspektom boja proti obchodovaniu s ľuďmi je posilnenie presadzovania práva prostredníctvom kriminalizácie obchodníkov a sprostredkovateľov; keďže presadzovanie práva by malo tiež obsahovať zabavenie výnosov plynúcich z páchania trestnej činnosti; keďže je nevyhnutné zintenzívniť inšpekcie práce vrátane postihov za pracovné vykorisťovanie a nelegálnu prácu; keďže vytvorenie siete národných inšpekcií práce a zosúladenie postihov za pracovné vykorisťovanie by mohli viesť k zníženiu počtu týchto trestných činov; keďže na zabezpečenie účinného vyšetrovania a trestného stíhania prípadov obchodovania s ľuďmi by bolo vhodné zriadiť špeciálne vybavené a vyškolené jednotky v rámci štátnej polície a prokuratúry, Y. keďže najdôležitejšou zložkou boja proti obchodovaniu s ľuďmi je okamžitá identifikácia obetí, 1. predkladá Rade tieto odporúčania: Právny rámec a presadzovanie práva a) proti obchodovaniu s ľuďmi sa musí bojovať cez ucelený politický prístup (zahrňujúcim migračnú politiku, politiku rodovej rovnosti, zamestnanosti, sociálnu, rozvojovú, vonkajšiu politiku, politiku susedských vzťahov a vízovú politiku) a následnou kriminalizáciou, ktorá by rešpektovala aspoň normy právnych predpisov EÚ stanovené v rámcovom rozhodnutí 2002/629/SVV; b) vyzýva Európske spoločenstvo, aby čo najskôr podpísalo a ratifikovalo Dohovor Rady Európy o boji proti obchodovaniu s ľuďmi; naliehavo žiada Komisiu, aby bezodkladne začala vnútorný postup umožňujúci Európskemu spoločenstvu podpísať a ratifikovať tento dohovor; takisto žiada Radu, aby prijala rozhodnutie o podpísaní a ratifikácii dohovoru; c) Komisia a členské štáty by mali prijať stratégiu pre vykonávanie akčného plánu; d) Rada a členské štáty by pri vykonávaní akčného plánu mali posilniť prístup založený na ľudských právach, rodovej rovnosti a ktorý by sa sústredil na obete; e) domnieva sa, že pri obchodovaní s ľuďmi je okrem prístupu založenom na ľudských právach nevyhnutný aj antidiskriminačný prístup a preto je dôležité odvolávať sa na rovnosť a nediskrimináciu; f) členské štáty, ktoré tak ešte neurobili, by mali ratifikovať a dodržiavať všetky príslušné medzinárodné dohovory vrátane Dohovoru OSN proti nadnárodnému organizovanému zločinu, jeho Dodatkového protokolu o predchádzaní obchodovaniu s ľuďmi, najmä so ženami a s deťmi, jeho potláčaní a trestaní a Protokolu proti nelegálnemu prevádzaniu migrantov po zemi, mori a vzduchom, Opčného protokolu k Dohovoru OSN o právach dieťaťa o obchodovaní s deťmi, detskej prostitúcii a detskej pornografii, Dohovoru OSN o ochrane práv všetkých migrujúcich pracovníkov a členov ich rodín, Dohovoru Rady Európy o boji proti obchodovaniu s ľuďmi, dohovorov Medzinárodnej organizácie práce a hlavných pracovných noriem, najmä č. 29 o nútenej práci, č. 182 o zákaze a okamžitých opatreniach na odstránenie najhorších foriem detskej práce a noriem týkajúcich sa slobody združovania, pracovných kontrol a zamestnávateľských agentúr; g) členské štáty by mali v čo najkratšom čase začať vykonávať rámcové rozhodnutie 2002/629/SVV a smernicu 2004/81/ES a mali by aspoň zabezpečiť, že obetiam obchodovania s ľuďmi sa bez ohľadu na to, či spolupracujú alebo nespolupracujú s príslušnými orgánmi pri vyšetrovaní a ako svedkovia v trestnom konaní, udelí povolenie na krátkodobý pobyt vrátane minimálne 30-dňovej lehoty na prešetrenie a zotavenie obetí a umožní sa im prístup k informáciám o právnych a administratívnych postupoch v jazyku, ktorému obete rozumejú, spoločne s bezplatnou právnou pomocou; h) členské štáty by mali v rámci boja proti obchodovaniu s ľuďmi v plnej miere uplatňovať rámcové rozhodnutie Rady 2005/212/SVV z 24. februára 2005 o konfiškácii príjmov, nástrojov a majetku z trestnej činnosti [20], najmä jeho článok 3; i) členské štáty by mali prevziať zodpovednosť za obete obchodovania s ľuďmi, a to tak, že im poskytnú pomoc buď pri návrate do rodnej krajiny, ak si ho želajú, alebo pri zotrvaní v EÚ [21]; rovnako by sa im mala poskytnúť pomoc, ako aj podporiť ich spolupráca s príslušnými orgánmi počas vyšetrovania a ako svedkom v trestných konaniach; j) členské štáty by mali zvážiť zavedenie mechanizmov na povzbudenie, podporu a ochranu informátorov, ktorí môžu čeliť odvetným opatreniam; k) členské štáty by mali prijať opatrenia, ktoré zaručia, že identifikáciu obetí obchodovania, hlavne detí, budú vykonávať pracovníci orgánov presadzovania práva vyškolení v oblasti predchádzania obchodovaniu na základe dôslednejšieho rozlišovania medzi pašovaním ľudí a obchodovaním s ľuďmi; vládne orgány by mali vypracovať usmernenia, ktoré zabezpečia, že pri vypočúvaní osôb, ktoré sa nedokážu preukázať dokladmi, budú kladené vhodné otázky, na základe ktorých bude možné obete obchodovania ako také identifikovať; l) členské štáty by mali minimalizovať riziko obchodovania s orgánmi v Európe, a to aj obmedzovaním dopytu, efektívnejšou podporou darcovstva orgánov, zachovaním prísnych právnych predpisov týkajúcich sa žijúcich nepríbuzných darcov, zaručením transparentnosti národných registrov a zoznamov čakateľov a zavedením právnej zodpovednosti za nezrovnalosti; m) členské štáty by mali dokonalejšie analyzovať aktuálnu situáciu zavádzaním jednotných spôsobov zhromažďovania porovnateľných údajov súvisiacich najmä s cestami obchodovania s ľuďmi a profilmi obetí v súlade s existujúcimi protokolmi a právnymi predpismi Spoločenstva ochrane osobných údajov; n) členské štáty by mali dôsledne vykonať článok 4 rámcového rozhodnutia 2002/629/SVV, aby zabezpečili, že právnické osoby môžu byť vzaté na zodpovednosť za trestný čin spáchaný v ich prospech akoukoľvek osobou, ktorá tak konala individuálne alebo ako súčasť orgánu právnickej osoby a ktorá má vedúcu pozíciu v právnickej osobe zapojenej do obchodovania s ľuďmi alebo využívajúcej služby obetí obchodovania s ľuďmi; o) členské štáty by mali prijať opatrenia, ktoré zabezpečia, že únos a preprava osôb vrátane ich zadržiavania a presunu kontroly nad nimi sú definované zákonom ako trestný čin a možno ich potrestať odňatím slobody; p) domnieva sa, že dobrá podniková prax, do ktorej patrí požiadavka, aby si subdodávatelia plnili svoje zmluvné a právne záväzky (dodržiavanie dodávateľského reťazca), zohráva dôležitú úlohu pri znižovaní dopytu a že úloha podnikov spolu s ďalšími sociálnymi činiteľmi má zásadný význam pri zabezpečovaní uplatňovania všetkých existujúcich právnych predpisov v pracovnej a sociálnej oblasti, a najmä toho, že pracovníkom sa poskytujú všetky výhody, na ktoré majú právny nárok; víta Aténsku deklaráciu, ktorá sa snaží zabezpečiť, aby podniky netolerovali nútenú prácu; q) zastáva názor, že sa podnikom, o ktorých sa zistí, že zamestnávali lacnú pracovnú silu získanú prostredníctvom obchodovania s ľuďmi, musia uložiť mimoriadne prísne tresty, najmä ak sa tieto podniky dopustili podvodu; r) členské štáty by mali prijať potrebné opatrenia, ktorými zaručia, že finančné tresty uložené podľa trestného práva alebo postihy administratívneho charakteru pre právnické osoby uznané za vinné z obchodovania s ľuďmi budú zahŕňať zabavenie alebo zaistenie majetku a výnosov z obchodovania s ľuďmi s ohľadom na prioritný cieľ, ktorým je zabezpečiť obetiam odškodnenie a náhradu za utrpenú finančnú, fyzickú a psychickú ujmu; s) členské štáty by mali zaviesť mechanizmy, ktoré ponúkajú jednotné riešenia umožňujúce polícii bojovať proti medzinárodnému obchodovaniu so ženami a s deťmi na účely sexuálneho vykorisťovania prostredníctvom opatrení v oblasti prevencie, zvyšovania povedomia, vzdelávania a odbornej prípravy, poskytovania pomoci a ochrany obetí, ako aj vyčíslenia zdrojov potrebných na uskutočnenie týchto opatrení; t) domnieva sa, že vo všetkých členských štátoch by sa mali posilniť mechanizmy kontroly a presadzovania pracovného práva; rovnako sa domnieva, že členské štáty by mali zabezpečiť vytvorenie nevyhnutného právneho rámca, ako aj to, aby mali k dispozícii príslušné mechanizmy a aby existovali možnosti odbornej prípravy a vhodné technologické zdroje, ktoré im umožnia plniť svoje právne záväzky, pričom by mali zveriť zodpovednosť vyšetrovacím orgánom a ponúknuť im informačné a školiace semináre, aby dokázali rozlíšiť obete obchodovania s ľuďmi od tých, ktorí sú obeťou pracovného vykorisťovania; domnieva sa, že pri výmene najlepších postupov a v rámci boja proti pracovnému vykorisťovaniu by mohla byť užitočná nadnárodná sieť inšpektorátov pre oblasť zamestnanosti; členské štáty by mali zintenzívniť spoluprácu a koordináciu na úrovni EÚ v tejto oblasti; u) členské štáty by mali lepšie kontrolovať činnosť pracovných agentúr a agentúr pre nábor sezónnych pracovníkov; Rada by mala zvážiť prepojenie národných inšpekcií práce; v) členské štáty by mali podporovať služby sprostredkovania primeraného zamestnania prostredníctvom monitorovania súkromných pracovných agentúr, ktoré sa často vydávajú za sobášne agentúry alebo cestovné kancelárie a ktoré môžu používať zneužívajúce praktiky zamestnávania vedúce v konečnom dôsledku k obchodu s ľuďmi; w) členské štáty by mali zabezpečiť, že si zamestnanci ich konzulátov vymieňajú skúsenosti a že sa im poskytujú primerané odborné školenia, aby vedeli rozpoznať žiadosť o vízum, ktorá by mohla byť spojená s obchodovaním s ľuďmi; Rada a Komisia by mali čo najskôr ukončiť vývoj spoločného vízového informačného systému; x) Rada a Komisia by mali vytvoriť usmernenia na úrovni EÚ týkajúce sa boja proti obchodovaniu s ľuďmi, ktoré by predstavovali ďalší nástroj uskutočňovania koherentnej politiky EÚ v oblasti ľudských práv a práv dieťaťa; Prevencia a zníženie dopytu y) diskusia o obchodovaní s ľuďmi by mala byť súčasťou vzdelávania na školách a mala by sa zaoberať znižovaním sociálnej a rodovej nerovnosti; za základné prvky boja proti obchodovaniu s ľuďmi by sa malo považovať poskytovanie informácií verejnosti a zvyšovanie povedomia verejnosti o obchodovaní s ľuďmi ako o neprijateľnej trestnej činnosti; členské štáty by mali podporovať zavádzanie vzdelávania zameraného na získavanie zručností dôležitých pre život do všetkých tried ako metódy na predchádzanie obchodovaniu s ľuďmi; z) Komisia by mala najneskôr do roku 2007 začať štúdiu tak o príčinných súvislostiach medzi právnymi predpismi rôznych členských štátov o prostitúcii a obchodovaní s ľuďmi na účely sexuálneho vykorisťovania, ako aj o príčinnom vzťahu právnych predpisov a politiky v oblasti migrácie a obchodovania s ľuďmi medzi jednotlivými členskými štátmi, ako to navrhol člen Komisie, pán Frattini, 8. marca 2006; aby sa zabezpečila vedecká vierohodnosť tejto štúdie, musí byť založená na porovnateľných údajoch; z tohto dôvodu by sa mala čo najskôr vytvoriť a realizovať štandardizovaná metóda zhromažďovania údajov; výsledky by sa mali následne použiť pri uplatňovaní najlepších postupov boja proti sexuálnemu vykorisťovaniu ľudí; aa) Komisia, Rada a členské štáty by mali podporovať iniciatívy vlád alebo občianskej spoločnosti zamerané na boj proti obchodovaniu s ľuďmi, najmä praktické kampane na zvyšovanie povedomia; ab) Komisia by mala vyhodnotiť a rozšíriť najlepšie postupy týkajúce sa znižovania dopytu v členských štátoch po službách poskytovaných osobami, ktoré sú obeťami obchodovania s ľuďmi na účely pracovného alebo sexuálneho vykorisťovania alebo na iný účel; ac) členské štáty by na základe najlepších postupov mali zaviesť opatrenia na zníženie dopytu a na riešenie ďalších príčin, ako napr. vytláčanie na okraj spoločnosti a nedostatok rovných príležitostí na zamestnanie a vhodnú prácu, a mali by podnecovať podnikateľský sektor, hlavne sektor cestovného ruchu a poskytovateľov internetu, aby vyvinuli a dodržiavali kódex správania v záujme predchádzania obchodovaniu s ľuďmi; ad) Komisia by mala v roku 2007 vyhlásiť 25. marec za deň boja proti obchodovaniu s ľuďmi, aby poukázala na zrušenie obchodovania s otrokmi vo viacerých krajinách sveta; ae) ako najlepší spôsob obmedzenia obchodovania s ľuďmi by sa mali prijať opatrenia zamerané na zlepšenie právnych mechanizmov bezpečnej migrácii, na zabezpečenie prístupu k informáciám o možnostiach bezpečnej migrácie a na zaistenie transparentnosti postupov; af) Komisia a členské štáty by vo svojich vnútorných politikách a politikách týkajúcich sa susedských vzťahov, rozvoja a pomoci mali zvážiť prijatie opatrení, ktoré by reagovali na základné príčiny obchodovania s ľuďmi v krajinách pôvodu vrátane opatrení na posilnenie vnútroštátnych systémov na ochranu detí, na podporu registrácie detí, aby neboli natoľko vystavené nezákonnému osvojeniu, núteným sobášom, obchodu s ľudskými orgánmi a obchodovaniu s deťmi na akýkoľvek účel vrátane sexuálneho vykorisťovania; ag) Komisia a členské štáty by mali venovať osobitnú pozornosť otázke nevhodného používania komunikačných a informačných technológií na účely obchodovania so ženami a s deťmi a mali by podporovať dodržiavanie všetkých právnych a technologických iniciatív nevyhnutných na vyriešenie tohto problému; ah) Komisia by mala prijať návrh na kódex správania pre úradníkov inštitúcií a orgánov EÚ, hlavne pre tých, ktorí pôsobia v misiách EÚ v tretích krajinách, ktorý by bol podobný "kódexu správania" vydanom OSN; kódex by mal vyjadrovať jasný nesúhlas s "nákupom" sexuálnych služieb, inými formami sexuálneho vykorisťovania a násilím na základe pohlavia a mal by obsahovať nevyhnutné sankcie v prípade jeho porušenia; úradníkom by mali byť poskytnuté detailné informácie o obsahu kódexu správania pred tým, než sú vyslaní na misiu; ai) Rada a Komisia by mali otázku obchodovania s ľuďmi pravidelne nastoľovať pri politických rozhovoroch s tretími krajinami (najmä s tými, odkiaľ pochádza najviac obetí obchodovania s ľuďmi [22]), vychádzajúc z ustanovenia o základných prvkoch ľudských práv, ktoré je zahrnuté do dohôd EÚ s týmito krajinami; aj) Komisia a členské štáty by sa mali problematikou obchodovania s ľuďmi zaoberať tak na úrovni EÚ, ako aj v jednotlivých členských štátoch, a mali by podporovať výskum s cieľom lepšie pochopiť tento fenomén a prispieť k vypracovaniu a vykonávaniu účinných politických opatrení; ak) Rada a Komisia by mali preskúmať všetky obvinenia z obchodovania s orgánmi v rámci dialógu o ľudských právach medzi EÚ a tretími krajinami; Ochrana obetí al) Komisia a členské štáty by mali zriadiť viacjazyčnú telefonickú linku pomoci s jednotným európskym číslom, ktorá by obetiam poskytla prvú pomoc; am) členské štáty by mali uskutočniť kroky proti obchodovaniu s ľuďmi a zároveň rešpektovať prostitútky a predchádzať ich diskriminácii alebo ďalšiemu vyčleňovaniu či stigmatizácii, čo zvyšuje ich bezbrannosť voči obchodovaniu s ľuďmi a iným formám násilia alebo zneužívania; an) Rada by mala v úzkej spolupráci s národnými koordinátormi podnecovať k vytvoreniu európskej internetovej stránky s údajmi a fotkami nezvestných osôb; ao) sú potrebné opatrenia na zabezpečenie ochrany nielen obetí sexuálneho vykorisťovania, ale aj pracovného vykorisťovania a ďalích typov obchodovania s ľuďmi; ap) Komisia a členské štáty by mali vypracovať a vykonať jasné európske normy a usmernenia týkajúce sa pomoci obetiam a ich ochrany bez ohľadu na ich schopnosť či ochotu svedčiť vrátane osobitných noriem na ochranu práv detí a mechanizmu poskytovania údajov o obetiach, ktorý zabezpečí, že sa identifikácia obetí stane neoddeliteľnou súčasťou podpory a pomoci; aq) členské štáty by mali obetiam zabezpečiť prístup ku krátkodobej a/alebo k dlhodobej pomoci; táto podpora by okrem iného mala v prvej etape zahŕňať špecializované útulky s možnosťou neskoršieho získania prístupu k ubytovaniu, lekárske ošetrenie a poradenstvo, právnu pomoc, informovanie o ich právach a možnosti obetí svedčiť, jazykové kurzy a kurzy odbornej prípravy, kurzy v oblasti kultúrnej prípravy, finančnú pomoc a pomoc pri hľadaní zamestnania vrátane poskytnutia osobitného zákonného poručníka u detí; ar) podpora obetí obchodovania s ľuďmi by mala byť prispôsobená ich konkrétnym potrebám, pretože obete obchodovania s ľuďmi netvoria homogénnu skupinu; v tomto ohľade má zásadný význam zohľadnenie rodovej rovnosti, práv detí, pôvodných obyvateľov a menšín, pretože veľa obetí alebo potenciálnych obetí obchodovania s ľuďmi tvoria ženy, deti a jednotlivci patriaci k etnickým a menšinovým skupinám, ktorí môžu byť predmetom diskriminácie pre svoj pôvod; as) členské štáty by mali obetiam zabezpečiť prístup k vzdelávaniu, rekvalifikačným programom a na trh práce, ako aj ochranu ich práv počas občianskych, trestných a správnych konaní a prístup k opravným prostriedkom; at) obete obchodovania s ľuďmi by nemali byť vrátené do krajiny pôvodu, ak je možné odôvodnene predpokladať, že by pravdepodobne utrpeli ďalšiu ujmu v dôsledku stigmatizácie a diskriminácie, rizika represálií alebo rizika, že sa znovu stanú predmetom obchodovania s ľuďmi; zdôrazňuje dôležitosť bezpečného návratu, programov reintegrácie a sociálneho začlenenia pre obete plne rešpektujúc právo obetí na bezpečie a súkromie vrátane zabezpečenia toho, že štáty zodpovedajú, keď sú obete identifikované, za vykonanie hodnotenia individuálneho rizika pred, počas a po návrate obete; au) členské štáty by mali vo svojich právnych predpisoch a administratívnych postupoch rešpektovať vymedzenie pojmu dieťa sformulované OSN [23] - teda každej osoby mladšej než 18 rokov; rozhodnutie o dlhodobom riešení otázky obchodovania s deťmi by preto mal prijímať orgán so zákonnou zodpovednosťou za blaho detí alebo justičný orgán, ktorého primárnou zodpovednosťou je čo najlepšie zabezpečiť záujmy dieťaťa počas celého rozhodovacieho procesu; blaho dieťaťa stojí na prvom mieste vo všetkých opatreniach týkajúcich sa detí, či ich už prijmú verejné alebo súkromné inštitúcie sociálneho zabezpečenia, súdy, štátne orgány, alebo legislatívne orgány; členské štáty zabezpečujú, že dieťa, ktoré si dokáže vytvoriť vlastné názory, má právo na ich slobodné vyjadrenie vo všetkých otázkach týkajúcich sa dieťaťa, a že názorom dieťaťa sa prikladá primeraný význam v súlade s vekom a zrelosťou dieťaťa; av) členské štáty by mali zaručiť, že detské obete obchodovania s ľuďmi sú chránené pred trestným stíhaním alebo sankciami za činy spáchané v súvislosti s ich postavením ako obetí obchodovania s ľuďmi; detské obete by vo všeobecnosti nemali byť zbavované slobody ani v takých prípadoch, keď dieťa je bez sprievodu alebo oddelené od rodičov, ani na základe ich štatútu migranta či trvalého bydliska alebo bez neho; aw) členské štáty by mali zabezpečovať, že detské obete a detskí svedkovia budú mať zaručené ich ľudské práva, dostanú osobitnú ochranu, pomoc a podporu s cieľom predísť dodatočným ťažkostiam v dôsledku ich účasti na trestnom konaní a s cieľom plne zabezpečiť to, že ich ľudské práva, ich blaho a dôstojnosť sa vždy a v plnej miere dodržiavajú; členské štáty by mali deti chrániť aj pred následkami ich svedeckej výpovede na verejnom súdnom pojednávaní (článok 8 ods. 1 rámcového rozhodnutia Rady 2001/220/SVV z 15. marca 2001 o postavení obetí v trestnom konaní [24]); ax) osobitné ochranné opatrenia pre deti a politika ochrany dieťaťa v súlade s vyššie uvedenými pokynmi a príručkou UNICEF-u o ochrane práv detských obetí obchodovania s ľuďmi by sa mali vykonať tak v krajinách pôvodu, ako ak v krajinách určenia, vrátanie posilnenia pouličnej sociálnej práce, pomoci rodinám, budovania bezpečnostnej siete pre deti, lepšej informovanosti o rizikách neistej migrácie a asistovaných návratov v súlade s názormi a s blahom dieťaťa; ay) členské štáty by mali v záujme predchádzania nezákonnému osvojeniu v plnej miere uplatňovať Haagsky Dohovor o ochrane detí a o spolupráci pri medzištátnych osvojeniach; az) členské štáty by mali posilniť partnerstvo medzi verejným a súkromným sektorom v oblasti ochrany obetí vrátane udržateľného financovania svojej činnosti; Koordinácia akcií na úrovni jednotlivých štátov a EÚ ba) členské štáty by mali vytvoriť a posilniť národné koordinačné štruktúry boja proti obchodovaniu s ľuďmi a snažiť sa o integráciu uvedených štruktúr do medzinárodnej siete; bb) považuje za dôležité, aby inštitúcie EÚ a členské štáty podporovali stratégie predchádzania, ktoré zohľadňujú rodovú otázku, ako kľúčový prvok boja proti obchodovaniu so ženami a s dievčatami, aby uplatňovali zásady rodovej rovnosti a znižovali dopyt po všetkých formách vykorisťovania vrátane sexuálneho vykorisťovania a vykorisťovania domácej práce; bc) Komisia by mala podnecovať a podporovať zriadenie a vykonávanie národných plánov boja proti obchodovaniu s ľuďmi; bd) členské štáty by mali zabezpečiť finančnú podporu osobitným útvarom, ktoré vyšetrujú prípady obchodovania s ľuďmi; be) zásadný význam má koordinácia a spolupráca medzi krajinami pôvodu a tranzitnými a cieľovými krajinami; Rada, Komisia a členské štáty by mali koordinovať stratégie boja proti obchodovaniu s ľuďmi s cieľom dopĺňať prácu OSN, Rady Európy, OBSE, Medzinárodnej organizácie pre migráciu, pekinského kontrolného procesu, Paktu stability pre juhovýchodnú Európu a skupiny G8; bf) Rada, Komisia a členské štáty by mali naďalej podporovať regionálne iniciatívy, ktoré by mohli dopĺňať a podnecovať spoluprácu v celej EÚ, napríklad Severskú pobaltskú pracovnú skupinu proti obchodovaniu s ľuďmi, Iniciatívu pre spoluprácu v juhovýchodnej Európe, paneurópsky budapeštiansky proces, "dialóg 5 + 5" medzi krajinami západného Stredomoria, Stredomorský dialóg o tranzitnej migrácii, regionálne akčné plány v Afrike a na Strednom Východe a Hospodárske spoločenstvo krajín západoafrickej oblasti; bg) hoci sa uznáva potreba osobitnej správy, ktorá by sa zaoberala obchodovaním s ľudskými orgánmi a tkanivami, Komisia a Rada by mali z hľadiska vnútornej a vonkajšej politiky považovať obchodovanie s ľudskými orgánmi za súčasť celkovej stratégie zaoberajúcej sa obchodovaním s ľuďmi; bh) Komisia a jej skupina odborníkov by mali navrhnúť, podporovať a vyhodnocovať nové trendy boja proti obchodovaniu s ľuďmi, väzieb medzi obchodovaním s ľuďmi a dopytom po lacnej pracovnej sile, medzi obchodovaním s ľuďmi a migráciou a skúmanie zamerané na hodnotenie efektívnosti existujúcich programov na boj proti obchodovaniu s ľuďmi vrátane ich vplyvu na podporu a uplatňovanie detských práv, a najmä z hľadiska akčného plánu; bi) Komisia a Rada by mali zohľadniť dôležitosť včasnej identifikácie obetí obchodovania s ľuďmi počas procesu vytvárania spoločného vízového informačného systému a zároveň bojovať proti obchodovaniu s ľuďmi v rámci hraníc každého členského štátu a EÚ ako celku; bj) členské štáty by mali posilniť spoluprácu v EÚ v rámci boja proti obchodovaniu s ľuďmi pravidelným zapájaním orgánov EÚ, ako napríklad Europolu, Eurojustu a Frontexu; bk) Komisia, Rada a členské štáty by mali monitorovať uplatňovanie doložky o demokracii a ľudských právach v zmluvách s tretími krajinami, aj s odvolaním sa na legislatívne úpravy nevyhnutné na trestné stíhanie obchodovania s ľuďmi a boj proti nemu; bl) Finančná akčná skupina, predovšetkým pracovná skupina pre typológie, by mala pokračovať v práci súvisiacej s praním špinavých peňazí, ktoré pochádzajú z obchodovania s ľuďmi; bm) mala by sa zriadiť európska sieť proti obchodovaniu s ľuďmi pozostávajúca z kontaktných miest určených každým členským štátom a Komisiou vrátane vládnych a mimovládnych agentúr, ktorá by pokrývala oblasť prevencie, pomoci obetiam, presadzovania práva a policajnej a súdnej spolupráce; bn) Komisia a nemecká vláda by mali zozbierať a podrobiť analýze získané informácie týkajúce sa nútenej prostitúcie a iných foriem vykorisťovania, ktoré súvisia s obchodovaním s ľuďmi počas Majstrovstiev sveta vo futbale v roku 2006, pričom sa podelia o svoje skúsenosti v záujme vypracovania najlepších postupov pre podobné podujatia v budúcnosti; bo) Komisia by mala posúdiť problém obchodovania s deťmi v sektore športu v kontexte rámcového rozhodnutia 2002/629/SVV, s osobitnou pozornosťou prípadom, v ktorých by niektoré kluby mohli uvažovať o podpísaní zmlúv s veľmi mladými deťmi s cieľom obchádzať pravidlá výchovy hráčov v ich domovských krajinách; bp) vyzýva členské štáty, aby viedli konzultácie a úzko spolupracovali s mimovládnymi organizáciami a združeniami, ktoré pôsobia v tejto oblasti, v krajinách pôvodu, krajinách tranzitu či krajinách určenia najmä zabezpečením financovania ich činnosti z dlhodobého hľadiska; bq) Rada a členské štáty by mali podnecovať spoluprácu s mimovládnymi organizáciami pôsobiacimi v krajinách pôvodu, ktoré by mali zhromažďovať informácie, realizovať aktivity, školiť sociálnych pracovníkov a pracovať s masmédiami s cieľom zvýšiť verejné povedomie o obchodovaní s ľuďmi; 2. poveruje svojho predsedu, aby toto odporúčanie postúpil Rade a na vedomie Komisii a vládam členských štátov a pristupujúcich krajín. [1] Ú. v. EÚ C 320 E, 15.12.2005, s 247. [2] http://www.un.org/Overview/rights.html. [3] Ministerstvo zahraničných vecí USA (2004) http://www.humantrafficking.org/countries/eap/united_states/news/2005_05/tip_factsheet_response.html. [4] Ú. v. ES C 364, 18.12.2000, s. 1. [5] Haagsky program schválený Európskou radou v novembri 2004. [6] http://www.cosilium.europa.eu. [7] Ú. v. ES L 203, 1.8.2002, s. 1. [8] Ú. v. EÚ L 13, 20.1.2004, s. 44. [9] Ú. v. EÚ L 261, 6.8.2004, s. 19. [10] Ú. v. EÚ C 311, 9.12.2005, s. 1. [11] Prijaté texty, P6_TA(2006)0005. [12] Ú. v. ES C 59, 23.2.2001, s. 307. [13] Rozhodnutie Európskeho parlamentu a Rady č. 293/2000/ES z 24. januára 2000, ktorým sa prijíma program opatrení Spoločenstva (program Daphne) (na roky 2000 až 2003) o preventívnych opatreniach na boj proti násilu páchaného na deťoch, mladých ľuďoch a na ženách (Ú. v. ES L 34, 9.2.2000, s. 1) a rozhodnutie Európskeho parlamentu a Rady č. 803/2004/ES z 21. apríla 2004, ktorým sa prijíma program opatrení Spoločenstva (na roky 2004 až 2008) na prevenciu a boj proti násiliu páchanému na deťoch, mládeži a ženách a na ochranu obetí a rizikových skupín (program Daphne II) (Ú. v. EÚ L 143, 30.4.2004, p. 1). [14] http://www.europol.eu.int. [15] Dohovor Rady Európy o boji proti obchodovaniu s ľuďmi - Dôvodová správa, 2005. [16] "Stratené deti, stratené osudy"; Reakcia EÚ na obchod s deťmi, 2004. [17] Postavenie detí vo svete 2006: Vylúčení a neviditeľní, UNICEF 2005. [18] Medzinárodná organizácia práce (2005), Globálna aliancia proti nútenej práci http://www.ilo.org/dyn/declaris/DECLARATIONWEB. GLOBALREPORTSLIST?var_language=EN. [19] Gabal, I. Potieranie obchodu s ľuďmi v ČR a možnosti optimalizácie bezpečnostnej politiky štátu., Dokument MV Českej republiky, 2006, Praha. [20] Ú. v. EÚ L 68, 15.3.2005, s. 49. [21] V súlade so stanoviskom PE 362.828 prijatým jeho Výborom pre občianske slobody, spravodlivosť a vnútorné veci. [22] Pozri zoznam krajín uvedený v správe Ministerstva zahraničných vecí USA o obchodovaní s ľuďmi z 5. júna 2006. [23] Článok 1 Dohovoru o právach dieťaťa, OSN, 1989. [24] Ú. v. ES L 82, 22.3.2001, s. 1. --------------------------------------------------